רקפת רוסק עמינח

השכלה

רוסק עמינח נולדה וגדלה ברמת אביב לרחל ושמואל רוסק, רואה חשבון. היא האמצעית משלוש בנות.
לאחר סיום לימודיה בתיכון, פנתה רוסק ללימודים אקדמיים במסגרת העתודה הצבאית. במסגרת זאת, סיימה לימודי תואר ראשון בכלכלה וחשבונאות באוניברסיטת תל אביב בהצטיינות יתרה. את התמחותה בראיית חשבון עשתה במשרדו של אביה.
בגיל 21 החלה ללמוד לתואר שני במינהל עסקים באוניברסיטת תל אביב, עם התמחות במימון, אותו סיימה בהצטיינות, וזאת במקביל להיותה מרצה בפקולטה לחשבונאות. בהמשך השלימה גם תואר ראשון במשפטים באוניברסיטת תל אביב. בגיל 24 החלה בשירות סדיר, ושימשה כמרצה במכללה הבין-זרועית לפיקוד ולמטה, שם לימדה חקר ביצועים וניהול פרויקטים.

קריירה

בין השנים 1992-1994 שימשה רוסק עמינח עוזרת אישית לגליה מאור, אז משנה למנכ"ל בנק לאומי. ב-1995 הצטרפה למשרד רו"ח סומך-חייקין KPMG כשותפה. כעבור חמש שנים, באוגוסט 2000, מונתה למנכ”לית המשרד.
בינואר 2004, בגיל 38, מונתה לעמוד בראש החטיבה העסקית של בנק לאומי, והייתה לחברת ההנהלה הצעירה ביותר של הבנק. ב-1 ביולי 2011 היא מונתה למשנה בכיר למנכ"לית בנק לאומי, גליה מאור, במקביל לתפקידה כראש החטיבה העסקית בבנק. ב-1 במאי 2012 מונתה למנכ"לית בנק לאומי.
רוסק עמינח מכהנת כיושבת ראש אגודת הידידים של "אחריי!", עמותה חינוכית-חברתית הפועלת להצמיח מנהיגות צעירה ולעודד מעורבות חברתית בקרב בני נוער וצעירים מהפריפריה.

מנכ"לית בנק לאומי

ב-1 במאי 2012 החלה לכהן כמנכ"לית בנק לאומי. תוך שש שנים מאז כניסתה לתפקיד, הפך לאומי להיות הבנק המוביל בישראל במונחי רווחיות, שווי שוק וחדשנות. ציון דרך זה הושג עקב מהפיכה שהובילה רוסק עמינח בקבוצת לאומי, שהתמקדה בטרנספורמציה דיגיטלית מחד ובשיפור היעילות מאידך.
המהלכים שהובילה רוסק עמינח כללו הטמעת תוכנית התייעלות מקיפה בקבוצת לאומי, שהובילה לקיטון של כ-20% ממצבת כח האדם בבנק בתוך שש שנים, מיזוג סניפים וקווי עסקים, ויציאה מפעילות הבנקאות הפרטית הבינלאומית. כל אלו הובילו לירידה משמעותית בהוצאות התפעוליות של הבנק.
בנוסף, הובילה רוסק עמינח צעדים משמעותיים לשיפור הלימות ההון של הבנק. בתקופה זו, לאומי שימר תיק אשראי עם הפסדי אשראי מזעריים, מהטובים במערכת הבנקאית.
באפריל 2013, פנה לבנק לאומי איש העסקים הארגנטינאי, אדוארדו אלשטיין, שביקש להצטרף כשותף בחברת "גנדן", החברה האם שבאמצעותה שלט נוחי דנקנר באי.די.בי אחזקות, לצורך גיבוש הסדר חוב לחברה. במסגרת ההסדר צפוי היה הבנק לקבל 150 מיליון שקלים במזומן, להותיר חוב של 150 מיליון שקלים ולמחוק כ-150 מיליון שקל מחובותיה של "גנדן". לאור התייתרות ההסדר בשל אי קבלת הסכמת צדדים שלישיים שהסכמתם היוותה תנאי להסדר, רוסק עמינח הנחתה את הצוות המקצועי בלאומי לפעול למיצוי כל האפשרויות האחרות העומדות לרשות הבנק לגביית החוב}.
במאי 2014, החליטה רוסק עמינח להרחיב משמעותית את פעילות הבנק בקרב תעשיית ההייטק הישראלית, ובתוך כך הקימה את לאומיטק, זרוע בנקאות ההייטק של קבוצת לאומי, המספקת שירותים פיננסיים בהתאמה אישית לחברות הייטק ישראליות שפועלות בארץ ובעולם. ללאומיטק מרכזי פעילות בישראל, ניו יורק, לונדון ופאלו אלטו. באוגוסט 2018 לאומיטק הרחיבה את פעילותה בארצות הברית, במסגרתה היא מספקת שירותים גם לחברות הייטק שאינן בעלי זיקה ישראלית.
ביולי 2015 הוציא בית משפט השלום בתל אביב צו למניעת הטרדה מאיימת למשך שישה חודשים נגד ברק כהן ופעילי קבוצת "באים לבנקאים" לבקשת מנכ"לית לאומי. זאת לאחר שהיא ומשפחתה סבלו מהטרדות מצד הקבוצה, אשר שמה לעצמה למטרה להפגין נגד בכירי מערכת הבנקאות בישראל. בסוף 2018 בית המשפט העליון דחה את הערעור של ברק כהן כנגד השעייתו מעיסוק בעריכת דין למשך שנה וחצי, וזאת בשל האישומים נגדו, שכללו מספר רב של מעשי הטרדה ופגיעה בפרטיותם של מנכ"לית לאומי, מנכ"ל בנק הפועלים דאז ומקורביהם.
בראשית 2017, לאור התוצאות העסקיות של הבנק, חזר לאומי לחלק דיבידנד לבעלי מניותיו בשיעור של 40% מהרווח הנקי, וזאת לאחר הפסקה של שש שנים.
ביוני 2019, בקשתה לסיום התפקיד אושרה והיא צפויה לסיימו בסוף שנת 2019. דירקטוריון הבנק בחר בחנן פרידמן כמנכ"ל הבנק הבא.

בנקאות דיגיטלית

רוסק עמינח נחשבת כחלוצה בתחום הבנקאות הדיגיטלית הגלובאלית. תחת ידה, החל בנק לאומי להוביל אסטרטגיה עסקית המתמקדת, בין השאר, בחדשנות דיגיטלית ובהטמעת טכנולוגיה מתקדמת בכל קווי העסקים של הבנק. בתוך כך, בראשית 2016 הקימה רוסק עמינח את 'חטיבת הבנקאות הדיגיטלית' של לאומי. מטרת החטיבה הייתה לקדם את נושא הדיגיטל בלאומי ולהקים את הבנק הדיגיטלי הראשון בישראל.
בפברואר 2017 השיק לאומי את אפליקציית התשלומים Pay, המאפשרת ללקוחות כל הבנקים להעביר תשלומים לאנשי קשר דרך המכשיר הנייד. מספר חודשים לאחר מכן הושק באופן רשמי Pepper מבית לאומי, בנק דיגיטלי ראשון מסוגו בישראל, אשר מאפשר ניהול חשבון מלא באמצעות אפליקציה סלולרית בלבד.
בראשית 2019 ביצעה רוסק עמינח מספר שינויים מבניים בבנק בכדי להתאימו לעולם הבנקאות המשתנה. בתוך כך הוקמה חטיבת דאטה חדשה, במטרה למנף את נכסי הדאטה של הבנק ועל מנת לייצר הצעת ערך יותר איכותית ללקוחות. כמו כן, הוקמה חטיבת אסטרטגיה, חדשנות וטרנספורמציה, אשר מובילה את כל התהליכים הנדרשים לצורך התאמת מודל הפעילות של הבנק לעידן הדיגיטלי, במטרה להעניק ללקוחות חוויית משתמש מתקדמת וחדשנית.
לאור הישגיו של הבנק בתחום הבנקאות הדיגיטלית, זכה לאומי למגוון אותות ופרסים בינלאומיים לאורך השנים, ביניהם "הבנק הדיגיטלי הטוב בישראל" (מגזין גלובל פייננס 2016, 2017, 2018).
במאי 2018 זכה לאומי בפרס ה-Innovator Award מטעם חברת Dell העולמית, הודות להקמת.
בדצמבר 2018 מגזין הבנקאות היוקרתי The Banker, מקבוצת הפייננשל טיימס, הכתיר את לאומי כ"בנק השנה בישראל", בין היתר בזכות המובילות של הבנק בתחום החדשנות והבנקאות הדיגיטלית.

הוקרה

בספטמבר 2015 נבחרה רוסק עמינח לראשונה לרשימת "100 נשות העסקים המשפיעות בעולם" של המגזין הכלכלי Fortune. היא דורגה במקום ה-23 באזור אירופה, המזרח התיכון ואפריקה.
בדצמבר 2015 נבחרה רוסק עמינח כאחת מ"עשרת מנכ"לי הבנקים החדשניים בעולם" על ידי הבלוג האמריקאי Bank Innovation . בדצמבר 2016 נכללה שוב ברשימה זו.
בספטמבר 2016 נבחרה רוסק עמינח בשנית לרשימת "100 נשות העסקים המשפיעות בעולם" של המגזין Fortune, כאשר דורגה במקום ה-43 ברשימה הבינלאומית.
בנובמבר 2016 נבחרה רוסק עמינח לראשונה לרשימת "100 נשים משפיעות ומעוררות השראה" של רשת BBC הבריטית.
באפריל 2017 דורג בנק לאומי במקום ה-13 במדד EQUILEAP הבינלאומי, המדרג מדי שנה את 200 החברות המובילות בעולם בתחום של שוויון מגדרי במקום עבודה. נכון לסוף שנת 2017, כ-52% מהסגל הניהולי בבנק וכ-44% מסגל ההנהלה הבכירה בבנק לאומי הורכב מנשים.
באוקטובר 2018 נבחרה רוסק עמינח בפעם השלישית לרשימת ״100 נשות העסקים המשפיעות בעולם" של המגזין "Fortune", כאשר דורגה במקום ה-43 ברשימה הבינלאומית.
באפריל 2019 דורגה ברשימת "50 הנשים המשפיעות בפיננסים במזרח התיכון" של העיתון Financial News .
רקפת רוסק עמינח השתתפה כמרצה אורחת במספר כנסים בינלאומיים מובילים, ביניהם: כנס החדשנות של ה- Financial Times (לונדון, נובמבר 2016), במסגרתו נשאה דברי פתיחה; כנס 'Money 20/20' (לאס וגאס, אוקטובר 2017), בו סיפרה על עתיד עולם הבנקאות ועל החלטתה להקים את הבנק הדיגיטלי Pepper ; כנס DLD מינכן (מינכן, ינואר 2019), בו הסבירה לקהל על ההבדל בין הטמעת אסטרטגיה של 'כיסוי דיגיטלי', בניגוד לבניית בנק דיגיטלי מן היסוד; וכנס Most Powerful Women של המגזין Fortune (לונדון, יוני 2019), בו השתתפה בפאנל על בנקאות בעידן הדיגיטלי.

משפחה

רקפת רוסק עמינח מתגוררת ברמת השרון ונשואה לראם עמינח, רואה חשבון, לשעבר היועץ הכספי לרמטכ"ל וראש אגף התקציבים במשרד הביטחון. יש להם שתי בנות.